钦定古今图书集成/明伦汇编/官常典/第101卷 > 潞简王翊镠
## 钦定古今图书集成/明伦汇编/官常典/第101卷 > 潞简王翊镠

按《明外史》本传：“潞简王翊镠，穆宗第四子，神宗母弟，
隆庆二年生。生四岁而封。万历六年，之藩卫辉，翊镠
以帝爱弟，居邸久，冠婚之费，视帝加盈。时海内殷富，
左右以封殖导王，王肆王庄遍畿内。比之藩，还县官，
遂以内臣司之。皇店”、“皇庄之名，自此益侈。翊镠居藩，
多所求请，无不应者。请赡田，则以景邸原田予之，多”
至四万顷。请食盐，则先予淮，继予长芦，已乃予河东，
岁为常。其后，福藩遂缘为故事。国初亲王禄奉外，稍
给草场、牧地，间以废壤河滩请者，多不及千顷。部臣
得执奏，不尽从也。景王载圳就藩时，赐予概裁省。楚
地旷，多闲田，诏悉予之。景藩除潞，得景故籍，部臣无
以难也。至福邸时，版籍更定，民力益绌，尺寸皆夺之
民间，海内骚然。论者推原事始，颇以翊镠为口实云。
翊镠好文，性谨饬。恒以岁入输之朝，助工助边，尽捐
禄无所惜。帝益善之。四十二年，皇太后哀问至，翊镠
悲恸，废寝食。未几，薨。世子常淓幼，王妃李太后理藩
事时，福藩奏请，辄取中旨。帝于王妃奏亦从中下，示
无异同。部臣言：“王妃奏陈四事，如军校月粮之当给
发义和店之预防侵夺，义所当许，许之；至岁禄之欲
先给，王庄之欲更设，义所不当许，则勿许。且于王无
丝毫益，徒令邸中人日鱼肉，小民饱私囊，将来本支
千亿，请索日频，尽天府之版章给王邸而不足生。”疏
入，不报。四十六年，常淓嗣王。